stanford-oval/wikipedia huggingface dataset:
דנוסומאב
אישורי שיווק > אירופה

ב-17 בדצמבר 2009, הוועדה למוצרים רפואיים לשימוש בבני אדם(אנ')‏ (CHMP) פרסמה חוות דעת חיובית עבור דנוסומאב לטיפול באוסטאופורוזיס לאחר גיל המעבר, אצל נשים ולטיפול באיבוד עצם אצל גברים עם טיפול אנטי-הורמונלי לסרטן הערמונית(אנ')‏ (ADT)‏ דנוסומאב אושרה לשיווק על ידי הנציבות האירופית ב-28 במאי 2010.
התרופות בישראל

פרוליה - התרופה פרוליה מאושרת לשיווק בישראל, בצורת תמיסה להזרקה תת-עורית, ומיועדת לטיפול בדלדול עצם בנשים לאחר גיל המעבר (פוסט-מנופאוזה) ובגברים שיש להם סיכון מוגבר לשברים (עצמות שבורות), בכך שהיא מפחיתה את הסיכון לשברים בעמוד השדרה, שלא בעמוד השדרה ובאגן. כמו כן, מיועדת התרופה לטיפול באיבוד מסת עצם, כתוצאה מירידה ברמות הורמון (טסטוסטרון) הנגרמת על ידי ניתוח או טיפול בתרופות, במטופלים שיש להם סרטן בלוטת הערמונית. התרופה כלולה בסל הבריאות.
אקסג'יבה - התרופה אקסג'יבה מאושרת לשיווק בישראל, בצורת תמיסה להזרקה תת-עורית, ומיועדת במבוגרים שיש להם סרטן כדי למנוע סיבוכים חמורים הנגרמים על ידי גרורות בעצם (לדוגמה שברים, לחץ על חוט השדרה או הצורך לקבל טיפול הקרנתי או ניתוח). במבוגרים ובמתבגרים שהעצמות שלהם הפסיקו לגדול, אקסג'יבה משמשת גם לטיפול בגידולים גרמיים מסוג tumor cell Giant שלא ניתן לטפל בהם על ידי ניתוח או כאשר ניתוח אינו האפשרות הטובה ביותר. התרופה כלולה בסל הבריאות.
צ'כיה באירוויזיון 2022

צ'כיה השתתפה באירוויזיון 2022, שהתקיים בעיר טורינו שבאיטליה, עם השיר "Lights Off" של להקת We Are Domi. זו הייתה השתתפותה העשירית של המדינה בתחרות הזמר של האירוויזיון.
רקע

קדם לאירוויזיון 2022, צ'כיה השתתפה תשע פעמים מאז הצטרפותה לתחרות בשנת 2007. בשלוש שנותיה הראשונות היא כשלה בניסיון להעפיל לשלב הגמר. באירוויזיון 2009 ביצעה הלהקה הצ'כית Gipsy.cz את השיר "Aven Romale", והגיעה למקום ה-18 והאחרון ללא נקודות. בעקבות המיקום הנמוך אליה הגיעה, רשות השידור הממלכתית בצ'כיה נעדה מן התחרות בשנים 2010–2014. מאז חזרתה לתחרות בשנת 2015 הצליחה המדינה לעלות שלוש פעמים לגמר. באירוויזיון 2021 שלחה המדינה את בני כריסטו עם השיר "Omaga". הוא הגיע למקום ה-15 בחצי הגמר, ולא העפיל לגמר הגדול.
רשות השידור הצ'כית, Česká televize‏ (ČT), מפיקה מדי שנה את הקדם הלאומי בו יבחרו הנציג והשיר הצ'כי לאירוויזיון. ČT אישרה את השתתפותה באירוויזיון 2022 בספטמבר 2021. מאוחר יותר, באוקטובר, פרסם כי נציג המדינה יבחר באמצעות הקדם הלאומי שמשודר משנת 2009.
באירוויזיון

המהדורה ה-66 של האירוויזיון התקיימה בטורינו, איטליה והורכבה משני חצאי גמר ב-10 במאי וב-12 במאי 2022, ומגמר ב-14 במאי 2022. על פי כללי האירוויזיון, כל מדינה משתתפת, למעט המדינה המארחת וחמש המדינות הגדולות (גרמניה, צרפת, איטליה, ספרד והממלכה המאוחדת), נדרשת להיות אחת מעשר המדינות שיעפילו מאחד משני חצאי הגמר לגמר. ב-25 בינואר 2022 נקבע בהגרלת חצאי הגמר כי צ'כיה תופיע בחלק השני של חצי הגמר השני.
לאחר שפורסמו כל השירים המתחרים לתחרות של 2022, סדר השירים לחצי הגמר הוחלט על ידי מפיקי התוכניות ולא באמצעות הגרלה נוספת, כך ששירים דומים לא הוצבו זה ליד זה. צ'כיה הופיעה אחרונה, לאחר שוודיה. ב-12 במאי 2022 ביצעה להקת We Are Domi
את "Lights Off" על בימת חצי הגמר השני של אירוויזיון 2022. עם הקראת התוצאות של שלב זה היא נמנתה בין האמנים שהעפילו לגמר. ב-13 במאי פורסם סדר ההופעות של הגמר, שנקבע פעם נוספת על ידי מפיקי התחרות. צ'כיה הופיעה ראשונה, לפני רומניה. עם תום הקראת התוצאות דורגה במקום ה-22 עם 38 נקודות.
הערות שוליים

↑  Jiandani, Sanjay (30 בספטמבר 2013). "Eurovision 2014: Czech Republic will not participate in Copenhagen". esctoday.com. ESCToday. נבדק ב-19 בנובמבר 2014. {{cite web}}:  (עזרה)
↑  Granger, Anthony (12 באוקטובר 2021). "Czech Republic: Eurovision Song CZ 2022 Final in December". Eurovoix. נבדק ב-6 בדצמבר 2021. {{cite web}}:  (עזרה)תחזוקה - ציטוט: url-status (link)
↑  Granger, Anthony (12 באוקטובר 2021). "🇨🇿 Czech Republic: Eurovision Song CZ 2022 Final in December". Eurovoix. נבדק ב-25 באוקטובר 2021. {{cite web}}:  (עזרה)
↑  "Česká televize uzavřela přihlašování skladeb do národního kola ESCZ 2022". ceskatelevize.cz (בצ׳כית). Česká televize. ארכיון מ-7 בנובמבר 2021. נבדק ב-7 בנובמבר 2021. {{cite web}}:  (עזרה)
↑  Golightly, Thomas (28 בנובמבר 2021). "🇨🇿 Czech Republic: 7 Finalists for ESCZ 2022 and First Look at Stage". Eurovoix. נבדק ב-28 בנובמבר 2021. {{cite web}}:  (עזרה)
↑  Farren, Neil (6 בדצמבר 2021). "Czech Republic: ESCZ 2022 Entries Revealed". Eurovoix. נבדק ב-6 בדצמבר 2021. {{cite web}}:  (עזרה)תחזוקה - ציטוט: url-status (link)
↑  "Česká televize uzavřela přihlašování skladeb do národního kola ESCZ 2022". ceskatelevize.cz (בצ׳כית). Česká televize. ארכיון מ-16 בנובמבר 2021. נבדק ב-16 בנובמבר 2021. {{cite web}}:  (עזרה)
↑  "Czech Republic reveals lucky 7 for 'ESCZ 2022' 🇨🇿". eurovision.tv. 6 בדצמבר 2021. נבדק ב-6 בדצמבר 2021. {{cite web}}:  (עזרה)תחזוקה - ציטוט: url-status (link)
↑  Mesa, Luis (6 בדצמבר 2021). "Venga, el #ESCZ 2022 se presenta, y te cuento lo que dé de sí la rueda de prensa". Twitter (בספרדית). נבדק ב-6 בדצמבר 2021. {{cite web}}:  (עזרה)תחזוקה - ציטוט: url-status (link)
↑  "Turin, Italy, to host the 66th Eurovision Song Contest in May 2022 🇮🇹". Eurovision.tv. EBU. 8 באוקטובר 2021. ארכיון מ-9 באוקטובר 2021. נבדק ב-10 באוקטובר 2021. {{cite web}}:  (עזרה)
↑  "Rules–Eurovision Song Contest". Eurovision.tv. EBU. ארכיון מ-8 באפריל 2020. נבדק ב-10 באוקטובר 2021. {{cite web}}:  (עזרה)
↑  "Eurovision 2022: Which Semi-Final is your country performing in? 🇮🇹". Eurovision.tv. EBU. 2022-01-25. נבדק ב-2022-01-25.
↑  Eurovision Song Contest 2022 Semi-Final running orders revealed!, Eurovision.tv, ‏2022-03-29 (באנגלית בריטית)
↑  Charlotte Jensen, Eurovision 2022: Semi-final 2 result – these are the lucky qualifiers, ‏12th May 2022
↑  Eurovision.tv, Eurovision 2022: The Grand Final running order, ‏13/05/2022
צירי

צֵירֵי או צֵירֵה הוא סימן ניקוד במערכת הניקוד הטברני. בעברית חדשה הוא מסמן את התנועה /e/ והגייתו זהה להגיית הסגול. צירי נראה כשתי נקודות מתחת לאות.
בדומה לחולם ולחיריק, צירי יכול להיות "מלא" או "חסר". צירי חסר עומד לבדו, ואילו אחרי צירי מלא כתובה אם קריאה – י, א או ה. הגיית הצירה שונה בהגייה אשכנזית ובהגייה הספרדית. בהגייה האשכנזית, כנראה בהשפעת הלשון הגרמנית, מבטאים צירה ey. ואילו בהגייה הספרדית לא מבחינים בינו לבין הגיית הצירה החסר או הסגול. האקדמיה העברית כיום אינה נוהגת להתערב בכל הקשור במבטא ולכן אינה מכריעה בין צורות ההגייה השונות. הכתיב התקני של אם הקריאה נקבע לפי גיזרון המילה, אך בכתיבה בפועל יש חריגות מסוימות ולא עקביות בכתיבת האות יו"ד כאם קריאה של צירי.
הגייה

בהגייה הספרדית ובתימנית, ובהתאם אליהם בהגייה עברית ישראלית, הצירי נהגה כתנועה קדמית, אמצעית בלתי-מעוגלת e̞. להאזנה:
בהגייה אשכנזית נהגה הצירי לרוב כדיפתונג ey. באזורים מסוימים, בעיקר בפולין, נהגה הצירי כדיפתונג ay (כיום הגייה זו נפוצה בקרב חלק מהחסידים).
הצירי הטברני מגיע משני מקורות שונים. ראשית, בהברות פתוחות וברוב ההברות הסגורות הלא-מוטעמות, /i/ הפרוטו-שמית התפתחה ל-/e/, שמיוצגת על ידי צירי חסר. מאוחר יותר, הדו-תנועה הפרוטו-שמית /ay/ התפתחה או ל-/ayi/ בהברות סגורות מוטעמות (כמו במילים בית או עין שנהגו בפרוטו שמית כ-/baytum/ ו-/ʕaynum/) או ל-/eː/ ברוב המקרים האחרים. מכיוון שבזמן שכללי האיות העבריים נקבעו ההתפתחות הזאת עדיין לא התרחשה, צירי אוית עם יוד, שנשארה גם לאחר מכן. לאחר איבוד ההבדלה בין תנועות ארוכות לקצרות, צירי מלא וצירי חסר מוזגו.
ההגיות המסורתיות כולן אינן מבדילות בין הצירי המלא לצירי החסר. כאשר נקבעה הגיית העברית המודרנית, הציע דוד ילין לחדש הבחנה בין צירי מלא לחסר בהגייה, ולהגות צירי מלא כ-ey (כבהגייה אשכנזית) וצירי חסר כ-e (כבהגייה ספרדית). אולם, ועד הלשון קבע את ההגייה על פי ההגייה הספרדית שאינה מבחינה בין צירי מלא וחסר ובין אלו לסגול. על אף החלטה זו, רבים מדברי העברית המודרנית מבדילים בפועל בין צירי מלא וחסר בדיבורם, באופן זהה להצעת ילין.
להגייה זו אין חוקים ועקביות. במילים מסוימות מבטאים את הצירי המלא כey ובאחרות כe. כך למשל, את המילה "בֵּית" מבטאים רבים bet אבל את המילה "בֵּיתִי" דווקא beyti. איך מבוטא ekh אבל איכותי מבוטא eykhuti. בשמות האותיות: את חית ובית מקובל לבטא khet bet, אבל ריש מבטאים כ-reysh.
הקלדה

כך מקלידים את הצירי במערכות הפעלה שונות:
Windows 8 וגרסאות חדשות יותר, ומערכות לינוקס (ת"י 1492 2012): צירוף של מקש Alt ימני והאות צ
Windows 7 וגרסאות ישנות יותר: בזמן ש־Caps Lock דלוק, לחיצה על Shift-5
macOS‏: Alt-5
אנדרואיד (מקלדת Gboard‏): הקשה ארוכה על האות צ
השימוש בצירי

צירי נכתב בעיקר במקרים הבאים:
הברה סופית, מוטעמת וסגורה: מַחְשֵׁב, סִפֵּר (ללא ניקוד: סיפר). הברה סופית שבסופה אות גרונית עם פתח גנובה, דינה כדין הברה סופית סגורה וגם בה נכתב צירי: מַטְבֵּעַ, שוֹכֵחַ. יוצאי דופן עיקריים לכלל זה הם:
סיומות הגוף ־תֶם, ־תֶן, ־כֶם, ־כֶן, ־הֶם, ־הֶן נכתבות בסגול, למשל כְּתַבְתֶּן, סוּסְכֶם, לִפְנֵיהֶם. כך גם המילים אַתֶּם ואַתֶּן, אולם המילים הֵם, הֵן נכתבות בצירי.
המילים אֱמֶת, בַּרְזֶל, גַּרְזֶן, כַּרְמֶל, עֲרָפֶל נכתבות בסגול.
המילה בֵּן נכתבת בצירי בצורת הנפרד, אך בסגול בצורת הנסמך: בֶּן־אָדָם. (במקרא כלל זה חל על מילים נוספות כאשר הן מתחברות במקף למילה שאחריהן.)
בהברה לא סופית, לא מוטעמת ופתוחה: עֵנָב, תֵּבָה (ללא ניקוד: עינב, תיבה), קֵיסָם.
בהברה שלפני־אחרונה בכשבעים מילים סגוליות במשקל קֵטֶל, בהן חֵלֶק, סֵפֶר, עֵדֶן, תֵּשַׁע, תְּכֵלֶת. (רוב המילים הסגוליות מנוקדות בסגול בשתי ההברות: כֶּלֶב, מֶלֶךְ וכו').
מילים סגוליות אחדות יכולות להיות מנוקדות בצירי ובסגול, בהן הֵפֶךְ/הֶפֶךְ, שֵׂכֶל/שֶׂכֶל.
מילים אחדות נכתבות באותיות זהות, אך יש להן משמעות שונה כשהן מנוקדות בצירי או בסגול. למשל, המילה "עֵרֶב" בצירי משמשת בצירופים "שְׁתִי וָעֵרֶב" ו"עֵרֶב־רַב" והמילה "עֶרֶב" בסגול משמשת במשמעות "סוף היום, זמן שקיעת השמש" (לשתי מילים יש גם מקורות אטימולוגיים שונים).
בהברה סופית פתוחה, כאשר אם הקריאה היא אל"ף או יו"ד: בְּנֵי־, מוֹצֵא. כאשר אם הקריאה היא ה"א, האות לפניה מנוקדת בדרך כלל בסגול, למעט המקרים המפורטים בהמשך.
בנטייה הצירי החסר יכול להתקיים (כלומר, לא להשתנות), או להשתנות לתנועה אחרת או לשווא. הכללים לקיום ושינוי של צירי אינם עקביים לגמרי; הם מתוארים בפרוטרוט בפרק 1.4 בהחלטות האקדמיה בדקדוק. הצירי המלא מתקיים בנטייה תמיד.
שימוש באמות קריאה עם צירי

כללי הכתיב התקניים של האקדמיה ללשון העברית קובעים כתיב אחיד של אמות קריאה בכתיב מנוקד ובכתיב לא מנוקד. בכתיבה בעברית בפועל מתקיימות לעיתים קרובות חריגות מכללים אלה.
אלא אם כן יש לכך סיבה דקדוקית, צירי באמצע המילה נכתב חסר, למשל במילה זֵר (שבלא ניקוד אפשר לקראה גם "זָר"). הסיבה העיקרית לכתיבת צירי מלא היא שאם הקריאה היא חלק מהשורש או מצורן שמצטרף למילה.
שימוש באמות קריאה עם צירי > צירי עם יו"ד

יו"ד נכתבת בסיומות המסמנות רבים. למשל, מוּצָרֵנוּ = "המוצר שלנו", מוּצָרֵינוּ = "המוצרים שלנו". ההגייה התקנית זהה: [mutsaˈʁenu].
יו"ד נכתבת במילים אחדות באופן מסורתי: פְּסֵיפָס, שֵׁיזָף, המילה צֵירֵי עצמה ואחרות.
יו"ד נכתבת במילים שבהם היא חלק מהשורש:
בשמות עצם: למשל בֵּיצָה (ב־י־צ), זֵיתִים (ז־י־ת), מֵידָע (י־ד־ע).
בפעלים בגזרת ל"י כתובה ה"א בצורת עבר נסתר ויו"ד בחלק מהצורות האחרות, למשל: הוא הֶעֱלָה, אני הֶעֱלֵיתִי, אתה הֶעֱלֵיתָ, אנחנו הֶעֱלֵינוּ. יו"ד זו מופיעה בכתיב מנוקד ולא מנוקד.
פעלים אחדים מגזרת פ"י בבניין הפעיל נכתבים בצירי מלא, למשל מֵיטִיב, מֵינִיקָה.
צורות־משנה של שם הפועל של פעלים מגזרת פ"י בבניין קל: לֵישֵׁב, לֵילֵד (צורות ייחודיות אלה אופייניות ללשון חז"ל וללשון משפטית, אך הצורות הרווחות היום הן לָשֶׁבֶת, לָלֶדֶת). יו"ד זו אינה נכתבת בשום מקרה בזמן עתיד: יֵשֵׁב, יֵלֵד.
שימוש באמות קריאה עם צירי > צירי עם יו"ד > הוספת יו"ד לציון צירי בכתיב חסר ניקוד תקני

בשמות עצם בני שתי הברות בנקבה נוספת יו"ד בכתיב חסר ניקוד, אם הצירי מתקיים בכל הנטייה, למשל תֵּבָה–תיבה, לֵדָה–לידה.
במילים בודדות יוצאות דופן: שיער, שינה, פירות, עינב, בריכה, ברירה, עבירה.
יו"ד מייצגת את הצליל /e/ גם בכתיב לא מנוקד של מילים ממשקל הֶקְטֵל שבהן חלה הידמות של האות הראשונה, אבל מילים אלה מנוקדות בסגול ולא בצירי, למשל הֶקֵּף–היקף (שורש נ־ק־ף).
האות יו"ד נכתבת לציון הצליל /i/ בכתיב חסר ניקוד. היו"ד נכתבת גם כאשר צליל זה משתנה לצירי בשל תשלום דגש. מקרים עיקריים של זה:
בפעלים בבניין נפעל בזמן עתיד ובציווי, למשל יִגָּרֵר–ייגרר וכן לְהֵעָדֵר–להיעדר, הִכָּנְסוּ–היכנסו.
בשמות עצם במשקל קִטּוּל, למשל סִפּוּר–סיפור וכן תֵּאוּר–תיאור, פֵּרוּשׁ–פירוש.
בשני המקרים האלה נפוצה גם כתיבת מילים כאלה בלא יו"ד: "להעדר", "הכנסו", "תאור", "פרוש"; זהו כתיב חסר ולא תקני לפי כללי הכתיב חסר הניקוד, אך אינו שגוי לגמרי.
בפעלים בגזרת ל"י היו"ד היא חלק מהשורש וצריכה להיכתב בכתיב מנוקד ולא מנוקד, למשל "הֶעֱלֵיתִי את הקובץ", "העיר נִבְנֵית". כתיבת "העלתי", "נבנת" בלא יו"ד אינה "כתיב חסר", אלא שגיאת כתיב לכל דבר.
שימוש באמות קריאה עם צירי > צירי עם יו"ד > חריגות נפוצות מהכללים התקניים לכתיבה ביו"ד לייצוג הצליל /e/

האות יו"ד משמשת לעיתים קרובות בטקסטים לייצוג הצליל /e/ בניגוד לכללי הכתיב חסר הניקוד. מספר דוגמאות בולטות לשימוש כזה:
הוספת יו"ד לשמות שאין בהם יו"ד בשורש או בתחילית. למשל, במילים מֵמַד, מֵרַב, אֵזוֹר אין צירי מלא ואין סיבה להוסיף יו"ד בכתיב לא מנוקד, ואף־על־פי־כן, הן נכתבות לעיתים קרובות "מימד", "מירב", "איזור". יתרה מזאת, בצורות הנטויות מְמַדִּים, מְרַבּית, שְׂעָרוֹת, אֲזוֹרִים אין בכלל צירי ובכל זאת הן נכתבות לעיתים "מימדים", "מירבי", "איזורים", כאילו יש בהן צירי (מלא). הוספת יו"ד כזאת איננה תקנית.
המילים תכף והפך נכתבות לעיתים "תיכף", "היפך".
המילים מגפה ומסכה נכתבות לעיתים "מגיפה", "מסיכה".
מרבית המילים במשקל קְטֵלָה, למשל: "שרפה", "גנבה", "אבדה", "אספה", "עברה", נכתבות לעיתים "שריפה", "גניבה", "אבידה", "אסיפה", "עבירה". יוצאות דופן נפוצות: נקבה, תאנה, שפלה, שדרה, בהמה, לבנה.
שימוש באמות קריאה עם צירי > צירי עם אל"ף וה"א

האות אל"ף משמשת אם קריאה לצירי כאשר באמצע המילה ובסופה כאשר היא חלק מהשורש, למשל מוֹצֵא, קוֹרֵאת.
האות ה"א משמשת אם קריאה באמצע המילה לעיתים רחוקות בלבד. המקרה הבולט לשימוש בה"א לציון /e/ באמצע המילה הוא המילה יְפֵהפִיָּה שבה שתי האותיות האחרונות של השורש מוכפלות (כמו במילה "אדמדמה"). היא יכולה להיכתב גם "יפיפייה" או "יפהפייה".
כאשר המילה מסתיימת בצליל /e/ ובאותה ה"א, הניקוד הוא בדרך כלל סגול, למשל בּוֹנֶה. צירי נכתב במקרים הבאים:
בצורות ציווי: מְגַלֶּה בסגול, אך גַּלֵּה בצירי.
בצורות מקור מוחלט: תַּרְבֶּה בסגול, אך הַרְבֵּה בצירי.
בצורות נסמך: "שָׂדֶה חרוש" בסגול, אך "שְׂדֵה־בּוֹקֶר" בצירי.
במילים אחדות, בהן אַיֵּה, אַרְיֵה, יָשְׁפֵה (אך גם יָשְׁפֶה), ־עֶשְׂרֵה (למשל תְּשַׁע־עֶשְׂרֵה).
הערות שוליים

↑  הגיית הצירי המלא, באתר האקדמיה ללשון העברית, ‏2011-05-01
↑  יהושוע בלאו, Phonology and Morphology of Biblical Hebrew: An Introduction, Eisenbraun, 2010, עמ' 133
↑  יהושע בלאו, Phonology and Morphology of Biblical Hebrew: An Introduction, Eisenbraun, 2010, עמ' 96-102
↑  יהושע בלאו, Phonology and Morphology of Biblical Hebrew: An Introduction, Eisenbraun, 2010, עמ' 107
↑  הגיית הצירי המלא, באתר האקדמיה ללשון העברית
↑  החלטות האקדמיה לדקדוק, סע' 1.4 ב
↑  החלטת אקדמיה בדקדוק: הצירי: משקל פֵּעֶל
↑  החלטות האקדמיה בדקדוק סע' 1.4 א
↑  מוסף דקדוק במילון אבן שושן.
קאייטנו רה

קאייטנו רה רמירס (בספרדית: Cayetano Ré Ramírez, נולד ב-7 בפברואר 1938 באסונסיון שבפרגוואי, נפטר ב-26 בנובמבר 2013 באלצ'ה שבספרד) היה כדורגלן ומאמן פרגוואי. כשחקן, שיחק רה בעמדת החלוץ מסוף שנות ה-50 ועד תחילת שנות ה-70 של המאה ה-20. את רוב הקריירה שלו בילה בספרד, והוא נודע בשל תקופותיו באלצ'ה, בברצלונה ובאספניול. כשחקן ברצלונה, היה מלך שערי הליגה הספרדית לעונת 1964/1965. בנוסף, שיחק גם במדי נבחרת פרגוואי לפני מעברו לספרד. לאחר פרישתו ממשחק החל לעבוד כמאמן, והוא אימן מספר קבוצות בספרד, במקסיקו, בפרגוואי ובצ'ילה. הישג השיא שלו היה הדרכת נבחרת פרגוואי לשמינית גמר מונדיאל 1986.
קריירה כשחקן > ראשית הקריירה

רה החל את הקריירה שלו במדינת הולדתו, בקבוצה סרו פורטניו. בזכות יכולתו הטובה גם ייצג את מדינתו במדי נבחרת פרגוואי. הוא השתתף עמה במונדיאל 1958 ואף כבש שער בניצחון נבחרתו 3-2 על סקוטלנד. נבחרתו סיימה את שלב הבתים במקום ה-3 וסיימה את דרכה בטורניר. בסך הכול שיחק ב-25 משחקים במדי הנבחרת, אך לא ידועה כמות השערים שהבקיע.
ב-1959 עבר רה לספרד, והוא הצטרף לאלצ'ה שמהליגה הראשונה. רה השתלב במהרה במדינה החדשה, ובעונתו הראשונה בקבוצה, תחת המאמן ססאר רודריגס אלברס, היה המבקיע המוביל של הקבוצה עם 12 שערי ליגה ב-29 משחקים, לצד 3 שערים ב-9 משחקים בגביע הספרדי. לקראת העונה הבאה הובא חלוץ פרגוואי נוסף לקבוצה, חואן אנחל רומרו, ואנטוניו בריוס מונה לתפקיד מאמן הקבוצה. רה המשיך לשחק בעקביות אך הוא שימש בעיקר כינור שני לרומרו, ובשל כך כבש פחות - 5 שערים ב-27 משחקים בליגה. אלצ'ה הייתה מועמדת לירידה לליגה השנייה והייתה במקום האחרון באמצע העונה, אך יכולת טובה לקראת סופה העלתה אותה למקום ה-14 והיא השתתפה בפלייאוף על מקום בליגה הראשונה מול סאוטה. במשחק הראשון הפסידה אלצ'ה 1-0, ובגומלין הבקיע רה שניים מארבעת שערי קבוצתו, שניצחה 4-0 ונשארה בליגה הראשונה. בעונת 1961/1962 המשיך לשמש שחקן תומך לרומרו, וב-23 משחקי ליגה הבקיע 8 פעמים, מתוכם 3 צמדים.
קריירה כשחקן > ברצלונה

באפריל 1962 עבר רה מאלצ'ה לברצלונה, מהבכירות בכדורגל בספרד. משחק הבכורה הרשמי שלו במדי ברצלונה היה בגמר גביע ערי הירידים מול ולנסיה, שהביסה את ברצלונה 6-2 וזכתה בתואר לאחר תיקו 1-1 בגומלין. במשחקו השני במדי הקבוצה, ב-7 באוקטובר 1962, גם הבקיע שערים ראשונים - צמד בניצחון 5-2 על דפורטיבו לה קורוניה. במשחק הבא, בגביע ערי הירידים מול בלננסש, הבקיע שער בכורה בטורניר זה, ולאחר שכבש גם נגד מאלגה, השלים רצף של 3 משחקים בהם הוא כובש, בפרק זמן של שבוע. ב-27 בינואר 1963, בקלאסיקו הראשון שלו מול ריאל מדריד, הבקיע את השער היחיד לזכות ברצלונה, שהובסה 5-1. בסך הכול בעונתו הראשונה בברצלונה הבקיע 8 שערי ליגה ב-18 משחקים. ברצלונה זכתה בסוף העונה בגביע הספרדי, אך רה שותף רק במשחק אחד, בשמינית הגמר מול קבוצתו לשעבר, אלצ'ה.
בעונת 1963/1964 שב לשתף פעולה עם המאמן ססאר, שמונה לתפקיד המאמן בברצלונה, ורה הגביר את קצב הבקעת השערים שלו. ב-15 באוקטובר 1963 הבקיע את שערו היחיד בגביע מחזיקות הגביע, בניצחון 3-1 על שלבורן. ב-10 בנובמבר הבקיע שלושער ראשון בספרד, בניצחון 5-4 על לבאנטה בביתה. שבוע לאחר מכן כבש שער ניצחון במשחק מול ריאל אוביידו. ב-1 במרץ 1964 כבש צמד לרשתה של לבאנטה וב-19 באפריל הבקיע רה שלושער שני לעונה זו, במשחק בו הביסה ברצלונה את יריבתה העירונית אספניול. במחזור הבא והאחרון בליגה, בניצחון 3-2 על ריאל בטיס, כבש שער נוסף וקבע את מאזנו על 17 שערי ליגה. הוא עזר לברצלונה להגיע למקום ה-2. במשחקי הגביע שנערכו לאחר סיום הליגה כבש 6 שערים -8, עד שקבוצתו הודחה על ידי ריאל סרגוסה בחצי הגמר.
עונת 1964/1965 הייתה עונת שיא עבור רה, שהבקיע 26 שערי ליגה, יותר מכל שחקן אחר, ובזכות כך זכה בתואר ה"פיצ'יצ'י", מלך שערי הליגה הספרדית. העונה החלה עם 5 שערים ב-4 המשחקים הראשונים של הליגה. ב-18 באוקטובר 1964 הבקיע צמד בניצחון 4-0 על אתלטיק בילבאו. ב-8 בנובמבר הבקיע שער בקלאסיקו בו הפסידה ברצלונה 4-1 לריאל מדריד. הוא הבקיע צמדים במשחקים מול ריאל אוביידו ולבאנטה, וב-14 בפברואר 1965, במשחק בו ניצחה ברצלונה את סביליה הבקיע שלושער. גם בקלאסיקו השני לעונה זו, ב-28 בפברואר, הבקיע שער, וברצלונה הפסידה 2-1. ב-4 באפריל כבש בפעם האחרונה בליגה לעונה זו, צמד בניצחון 2-0 על ולנסיה. למרות הצלחתו האישית של רה, ברצלונה כשלה בליגה, החליפה את ססאר בפתיחת העונה, והיא סיימה במקום ה-6 בלבד. בגביע ערי הירידים לא הצליח להבקיע באף אחד מהמשחקים בהם שותף, וברצלונה הודחה על ידי שטרסבורג ברבע הגמר. בגביע כבש 3 שערים, ופעם נוספת הדיחה ריאל סרגוסה את ברצלונה.
קריירה כשחקן > המעבר לאספניול וסוף הקריירה

עונת 1965/1966 החלה כרגיל עבור רה, שכבש שערים בודדים במשחקים מול סבדל וולנסיה וכן שלושער מול ריאל בטיס. אולם, התגלע סכסוך בינו לבין הנהלת המועדון בנוגע לחידוש חוזהו, ומשום כך הוסר מסגל הקבוצה החל מסוף נובמבר 1965. בפברואר 1966 עבר מברצלונה ליריבתה העירונית, אספניול, אם כי הוא לא הורשה לשחק במשחקי הליגה שכן המעבר בוצע מחוץ לחלון ההעברות של הליגה הספרדית, ולכן הוא שותף רק במשחקי הגביע הספרדי וגביע ערי הירידים. בבכורה הרשמית שלו במועדון, במשחק גביע ערי הירידים מול בראשוב, גם כבש שער ראשון בקבוצתו החדשה, שניצחה 1-0. בהמשך כבש שני שערים בגביע הספרדי, אך אספניול הודחה בשלב מוקדם על ידי ריאל בטיס.
בעונת 1966/1967 החל רה לשחק באופן שגרתי באספניול, אך הוא לא זכה להצלחה אישית או קבוצתית כבימיו בברצלונה. בעונה זו הבקיע 6 שערים ב-28 משחקי ליגה, והוא סייע לאספניול להגיע למקום ה-3, הגבוה ביותר בתולדות המועדון. בעונה הבאה הידרדרה אספניול למקום ה-9 בלבד, ורה כבש 9 פעמים ב-30 משחקי הליגה בהם פתח. אחד מהשערים היה השער היחיד בניצחון 1-0 על קבוצתו לשעבר, ברצלונה, ב-21 בינואר 1968. בנוסף, ב-7 באפריל כבש שער ניצחון במשחק מול ולנסיה, שהסתיים בתוצאה 3-2. בעונת 1968/1969 הציגה אספניול יכולת דלה, ורה כבש 5 שערי ליגה בלבד. הוא לא הצליח לכבוש אף שער ב-9 המשחקים האחרונים לעונה, בהם ניצחה אספניול רק פעם אחת, והיא סיימה את העונה במקום ה-15, בעקבותיו ירדה לליגה השנייה.
בליגה השנייה הציג רה יכולת טובה יותר, ובמהלך עונת 1969/1970 הבקיע 17 שערים ב-33 משחקים, כולל 3 צמדים. אספניול סיימה את העונה במקום ה-3 ועלתה חזרה לליגה הראשונה. בעונת 1970/1971 המשיך רה באספניול, אך בגיל 32, גיל יחסית מבוגר לשחקן כדורגל, התקשה להפגין יכולת טובה. הוא פתח ב-15 משחקים, נכנס כמחליף במשחק נוסף וכבש 3 פעמים בלבד; אף שחקן אספניול לא כבש יותר שערי ליגה בעונה זו, והקבוצה סיימה את העונה במקום ה-11. רה, שלא רצה לסיים את דרכו בעולם הכדורגל, עזב את אספניול בקיץ 1971 ושיחק במהלך עונת 1971/1972 בטראסה, קבוצה קטנה מקטלוניה ששיחקה בליגה השלישית. בעונה שלאחר מכן שיחק בבדלונה, גם היא קבוצה קטלאנית מהליגה השלישית, והוא פרש ממשחק ב-1973, בגיל 35.
קריירה כמאמן

מיד לאחר פרישתו החל רה לעבוד כמאמן והוא אימן קבוצות מהליגות הנמוכות בספרד - אלדנסה, אלמריה ואונטיניינט. ב-1980 החל לאמן את קורדובה, והוא העלה אותה מהליגה השלישית לליגה השנייה, אך לאחר שבתחילת עונת 1981/1982 ניצחה משחק אחד מתוך 10, פוטר מתפקידו. לקראת סוף עונת 1982/1983, במרץ 1983, החליף את קרייגה (לואיס סיד) באימון אלצ'ה, קבוצתו הראשונה בספרד, שהייתה אז בליגה השנייה. הוא נשאר בתפקיד עד אמצע עונת 1983/1984, כשהקבוצה במקום ה-9, אז הוחלף על ידי רוקה אולסן, שהצליח להדריך את הקבוצה לליגה הראשונה.
לאחר מכן שב רה למדינת הולדתו, פרגוואי, והוא אימן לפרקים קצרים את גוארני ואת סרו פורטניו. ב-1985 החל לאמן את נבחרת פרגוואי והקמפיין הראשון שלו עמה היה מוקדמות מונדיאל 1986. פרגוואי שיחקה בבית עם נבחרות ברזיל ובוליביה, והודות לניצחון ביתי על בוליביה ותוצאות תיקו במשחקי החוץ מולה ומול ברזיל, היא סיימה במקום השני שמוביל לפלייאוף. בפלייאוף פגשה פרגוואי את צ'ילה, ניצחה אותה 3-0 במשחק הראשון וסיימה בתיקו 2-2 במשחק השני, ובזכות כך העפילה למונדיאל, שנערך במקסיקו. בשלב הבתים של המונדיאל, ניצחה פרגוואי את עיראק וסיימה בתיקו עם הנבחרות מקסיקו ובלגיה, והיא העפילה לשמינית הגמר מהמקום השני בביתה. הייתה זו הפעם הראשונה בתולדות נבחרת פרגוואי שהיא מגיעה לשלב זה במונדיאל. בשמינית הגמר הובסה על ידי אנגליה 3-0 והודחה מהטורניר. רה סיים את תפקידו ב-1987, לפני הקופה אמריקה.
המשך דרכו של רה הייתה מגוונת יותר. הוא אימן את נקקסה המקסיקנית בשנה שלאחר מכן. בדצמבר 1988, באמצע עונת 1988/1989, שב לספרד כדי לאמן את ריאל בטיס, שהייתה בקשיים בליגה הספרדית וניצחה רק פעמיים ב-15 מחזורים. רה לא הצליח להרים את הקבוצה, הוא עזב אותה עוד לפני סיום העונה, ובטיס ירדה לליגה השנייה. ב-1992 אימן את טמוקו בנדרה הצ'ילאנית. ב-1996 שב לפרגוואי, לקדנציה שנייה וקצרה בגוארני. בפברואר 1999 חזר לספרד ומונה לתפקיד המאמן של סאוטה שמהליגה השלישית. הוא עזר לה לעלות מהמקום ה-11 למקום ה-7, ובסוף העונה סיים את תפקידו. ב-2000 אימן לפרקים קצרים את גוארני ואת סרו פורטניו, פעם נוספת.
תארים > כשחקן > ברצלונה

הגביע הספרדי (1): 1962/1963
גביע ערי הירידים (1): 1965/1966
תארים > כשחקן > אישיים

מלך השערים של הליגה הספרדית (1): 1964/1965
הערות שוליים

↑  רה עבר לאספניול בפברואר 1966, לפני זכייתה של ברצלונה בתואר, אך הוא נזקף לזכותו מכיוון שלקח חלק במשחקיה בטורניר.
גדי ברומר

גדי ברומר (נולד ב-5 בנובמבר 1973 ביוהנסבורג שבדרום אפריקה) הוא כדורגלן עבר ישראלי אשר שיחק בעמדת הבלם בקבוצת מכבי תל אביב ובנבחרת ישראל. אחיו התאום הוא הכדורגלן אלון ברומר ששיחק לצידו תשע שנים במכבי תל אביב. כיום ברומר מנהל את מחלקת הנוער של מכבי תל אביב.
קריירת משחק

ברומר החל את דרכו בקבוצת הילדים של מכבי תל אביב צפון יחד עם אחיו התאום אלון. הוא ערך את הופעת הבכורה שלו בקבוצה הבוגרת של המועדון תחת הדרכתו של צביקה רוזן בעונת 1990/1991, בטרם מלאו לו 18 שנים, במשחק חוץ נגד הפועל פתח תקווה.
בעונת 1991/1992 שותף ב-13 משחקים ונטל חלק בעונת האליפות של הקבוצה לאחר 13 שנות בצורת. בעונה העוקבת תפס מקום של קבע בהרכב הקבוצה ושמר על מקומו במשך 12 שנים ברציפות, למעט פציעות שהשביתו אותו.
במהלך הקריירה שיתף פעולה בהגנה עם מספר בלמים חשובים בשנות ה-90 בהרכב מכבי, בהם אמיר שלח ואלכסנדר פולוקארוב. הוא היה שותף מלא לזכייה בגביע המדינה 1993/1994, לעונת האליפות ב-1994/1995 ולעונת הדאבל ב-1995/1996.
בקיץ 1996 נבחן ברומר במנצ'סטר יונייטד האנגלית בראשות אלכס פרגוסון והיה על סף חתימה בקבוצה שלא יצאה אל הפועל משום שמספר ימים לאחר מכן קרע את רצועת הקרסול.
לאחר הדחתה של קבוצתו ממוקדמות ליגת האלופות 1996/1997 וירידתה לסיבוב הראשון בגביע אופ"א לצמד משחקים מול טנריפה הספרדית, כבש ברומר שער נדיר מבחינתו, בבעיטת יעף מ-25 מ' לבין חיבורי קורות השער הספרדי, במשחק הבית אשר התקיים באצטדיון רמת גן והסתיים בתוצאה 1–1.
בשנותיו האחרונות כשחקן זכה עם מכבי תל אביב בשני גביעי מדינה נוספים, ב-2000/2001 וב-2001/2002, והיה שותף לאליפות בעונת 2002/2003.
קריירת משחק > נבחרת ישראל

לברומר 24 הופעות במדי נבחרת ישראל, מהן אחת זכורה במיוחד בה כבש שער מרחוק במשחק הידידות נגד נבחרת ברזיל באצטדיון רמת גן ב-1995. את שערו הנוסף במדי הנבחרת כבש בשנת 1996 מול נבחרת רוסיה במסגרת מוקדמות גביע העולם בצרפת.